Source: http://www.fmph.uniba.sk/index.php?id=2691
Timestamp: 2013-05-22 01:45:58+00:00
Document Index: 4679170

Matched Legal Cases: ['§ 53', 'čl. 10', '§ 63', 'čl. 25', 'Čl. 1', 'Čl. 2', 'Čl. 3', 'čl. 1', '§ 54', 'Čl. 4', 'Čl. 5', 'Čl. 6', 'Čl. 7', 'Čl. 8', '§ 92', 'Čl. 9', 'čl. 8', 'čl. 1']

Zásady rigorózneho konania Mapa stránokEnglish
Štúdium > Rigorózne konanie > Zásady rigorózneho konania Možnosti štúdia na fakultePrijímacie konanie, prestupyNovoprijatým študentomHarmonogram štúdiaPoplatkyBakalárske štúdiumMagisterské štúdiumŠtátne skúškyRigorózne konanieZásady rigorózneho konania Komisie pre rigorózne skúškyDoktorandské štúdiumRozvrhy a obsadenosť predmetovŠtudijné oddelenieŠtudentská vedecká konferenciaŠtudentská anketaDokumentyLinkyŠtúdium v zahraničíĎalšie vzdelávanie Zásady rigorózneho konania na Fakulte matematiky, fyziky a informatiky Univerzity Komenského v Bratislave
Tieto zásady upravujú konanie rigoróznych skúšok a obhajoby rigoróznych prác na Fakulte matema­tiky, fyziky a informatiky UK, v zmysle § 53, ods. 8 a 9, na základe čl. 10 ods. 3 Organizačného poriadku UK a v súlade s ustanovením § 63 ods. 7 až 9 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon“) v znení neskorších predpisov a čl. 25 ods. 3 Študijného poriadku UK zaregistrovaného Ministerstvom školstva Slovenskej republiky a podľa Smernice rektora Univerzity Komenského (Vnútorný predpis č. 5/2010) „o základných náležitostiach záverečných a kvalifikačných prác, ich bibliografickej registrácii, kontrole originality, uchovávaní a sprístupňovaní na Univerzite Komenského v Bratislave“ (ďalej len „smernica rektora“) a (Vnútorný predpis č. 2/2007) „Zásady rigorózneho konania na Univerzite Komenského v Bratislave“
Čl. 1Študijné odbory pre rigorózne skúšky a rigorózne komisie
(1) Rigorózne skúšky sa konajú v študijných odboroch magisterského štúdia na FMFI UK (matematika, fyzika, informatika a učiteľstvo akademických predmetov v programoch matematika, fyzika a informatika). V študijných odboroch matematika, fyzika a informatika sa udeľuje akademický titul RNDr., v študijnom odbore učiteľstvo akademických predmetov akademický titul PaedDr. (2) Rigoróznou skúškou a obhajobou rigoróznej práce uchádzač preukazuje, že na základe samostatného štúdia a samostatnej, spravidla vedeckej práce v študijnom odbore získal hlbšie vedomosti v jeho širšom základe a je spôsobilý osvojovať si samostatne nové poznatky vedy a praxe, tvorivo ich rozvíjať a je schopný získané vedomosti aplikovať tvorivým spôsobom v praxi. Čl. 2Rigorózne konanie
(1) Rigorózne konanie sa začína po tom, ako si uchádzač na základe potvrdenia svojej prihlášky dekanom dohodne tému rigoróznej práce a predloží na študijnom oddelení dekanátu fakulty potvrdenie o zaplatení poplatku za úkony spojené so zabezpečením rigorózneho konania. (2) Rigorózne konanie sa končí:
a) priznaním akademického titulu, b) rozhodnutím rigoróznej komisie, že uchádzač nevyhovel ani pri opakovaní rigoróznej skúšky alebo doručením písomnej žiadosti uchádzača o ukončenie rigorózneho konania.
(3) Na rigoróznu skúšku, ktorej súčasťou je aj obhajoba rigoróznej práce, sa môže za rovnakých podmienok prihlásiť aj absolvent zahraničnej vysokej školy za predpokladu, že jeho doklad o vzdelaní vydaný zahraničnou vysokou školou je rovnocenný s dokladom o vzdelaní vydaným vysokou školou v SR. (4) Dekan môže na základe odôvodnenej písomnej žiadosti uchádzača rozhodnúť o prerušení rigorózneho konania (napr. pre potrebu konzultácií pri spracovaní rigoróznej práce). Čl. 3Rigorózna skúška
(1) Prihláška na rigoróznu skúšku musí mať písomnú formu a uchádzač v nej okrem svojich osobných údajov uvedie:
a) študijný program/odbor, v ktorom získal vysokoškolské vzdelanie, b) študijný odbor, ktorý si zvolil na vykonanie rigoróznej skúšky v zmysle čl. 1 ods. 1 týchto zásad.
(2) Prihlášku na rigoróznu skúšku podáva uchádzač dekanovi fakulty na predpísanom tlačive. Súčasťou prihlášky na rigoróznu skúšku je:
a) overená kópia vysokoškolského diplomu, b) overená kópia vysvedčenia o štátnej skúške, resp. overená kópia vysvedčenia alebo osvedčenia o štátnej záverečnej skúške, c) ak bol uchádzačovi priznaný akademický titul „magister“ dodatočne, overená kópia potvrdenia o oprávnení používať akademický titul, d) overená kópia rodného listu (u vydatých uchádzačiek aj overená kópia sobášneho listu), e) zoznam publikovaných prác, ak také má, f) životopis (musí byť podpísaný), g) absolventi zahraničných vysokých škôl kópie nostrifikačných dokladov, h) ďalšie materiály, o ktorých rozhodne dekan. (3) Dekan posúdi prihlášku na rigorózne konanie a zaujme písomné stanovisko do 30 dní. (4) Ak prihláška spĺňa požiadavky ustanovené v ods. 1 a 2, dekan písomne potvrdí jej prijatie. Uchádzačovi zároveň oznámi meno profesora, docenta, vedeckého pracovníka s vedeckým kvalifikačným stupňom CSc. alebo DrSc. alebo s akademickým titulom podľa § 54 ods. 15 alebo 16 zákona o vysokých školách, ktorého so súhlasom vedúceho príslušnej katedry a predsedu rigoróznej komisie poveril dohodnutím témy rigoróznej práce. Dekan zároveň vyzve uchádzača, aby do 15 dní po dohodnutí témy rigoróznej práce uhradil poplatok za úkony spojené so zabezpečením rigorózneho konania. (5) Ak prihláška nespĺňa kritériá ustanovené v ods. 1 a 2, dekan prihlášku vráti a uchádzača vyzve, aby v stanovenom termíne doplnil potrebné údaje. (6) Ak fakulta nemá priznané právo konať rigoróznu skúšku a obhajobu rigoróznej práce v študijnom programe/odbore, ktorý uchádzač uviedol vo svojej prihláške, dekan uchádzačovi vráti prihlášku, prípadne mu ponúkne taký príbuzný program/odbor, v ktorom má fakulta priznané právo. (7) Rigorózne skúšky sa na FMFI UK konajú spravidla v marci a novembri. Dekan oznámi uchádzačovi termín konania skúšky najneskôr 1 mesiac pred jej konaním. (8) V každom študijnom odbore je určený zoznam aspoň troch predmetov rigoróznej skúšky tvoriacich širší základ špecializácie. Zoznam predmetov rigoróznej skúšky a ich sylaby navrhuje predseda skúšobnej komisie pre rigorózne skúšky a schvaľuje ich dekan. (9) Predmety rigoróznej skúšky (spravidla dva alebo tri) určuje uchádzačovi po dohode s ním predseda skúšobnej komisie pre rigorózne skúšky pri predložení rigoróznej práce na obhajobu. Čl. 4Rigorózna práca
(1) Rigoróznou prácou uchádzač preukazuje spôsobilosť osvojovať si nové výsledky vedy a techniky a tvorivým spôsobom ich rozvíjať alebo aplikovať v praxi. Publikovanie rigoróznej práce nie je podmienkou. (2) Témy rigoróznych prác, ich rozsah a náležitosti, ako aj požiadavky na rigorózne práce vyhlasuje dekan na návrh vedúcich katedier alebo predsedu skúšobnej komisie na konanie rigoróznej skúšky. (3) Dekan môže povoliť uchádzačovi na jeho žiadosť a so súhlasom predsedu komisie, aby predložil rigoróznu práce v cudzom (svetovom) jazyku. V takom prípade musí mať práca slovenský súhrn v rozsahu najmenej jednej strany. Na žiadosť uchádzača môže dekan tiež súhlasiť s tým, aby sa obhajoba rigoróznej práce a rigorózna skúška konala v tomto jazyku. (4) Ako rigoróznu prácu možno predložiť aj recenzovanú publikovanú prácu (súbor prác), ktorej autorom alebo spoluautorom je uchádzač. Ak je uchádzač spoluautorom, špecifikuje svoj podiel na dosiahnutých výsledkoch. (5) Ako rigoróznu prácu nemožno predložiť diplomovú prácu alebo inú kvalifikačnú prácu, ani prácu kompilačného charakteru. (6) Uchádzač je povinný dohodnúť si tému rigoróznej práce s predsedom komisie do 30 dní odo dňa, v ktorom dekan potvrdil prijatie jeho prihlášky. (7) Predseda komisie určí na posúdenie rigoróznej práce oponenta, v odôvodnených prípadoch môže určiť i viacerých oponentov. Oponenta menuje dekan. Menuje ho aj za člena komisie na rigoróznu skúšku uchádzača. Oponent je povinný predložiť predsedovi komisie písomný posudok o rigoróznej práci najneskôr do 1 mesiaca odo dňa doručenia rigoróznej práce. (8) Rigorózna práca musí mať rozsah minimálne 55 – 100 normostrán. Odovzdáva sa 3 mesiace pred konaním skúšky: v papierovej forme v pevnej knižnej väzbe v 3 exemplároch (predsedovi, oponentovi a na študijné oddelenie), v elektronickej forme (identickú s papierovou) a na WEB. Elektronická verzia záverečnej práce sa odovzdáva podľa návodu a inštrukcií na stránke UK: https://moja.uniba.sk/ - záverečné práce. Prácu tvorí jeden súbor vo formáte PDF (nevzťahuje sa to na obrazové, video, audio, príp. iné prílohy) tak, aby bolo možné získať z neho textové informácie. Prácu je nutné odovzdať cez AIS podľa návodu (externí účastníci rigorózneho konania odovzdajú prácu v spolupráci s referátom rigorózneho konania). Test originality zabezpečí z AIS-u referát rigorózneho konania a pripraví ho na obhajobu - Vnútorný predpis č. 5/2010 z 25. marca 2010 o náležitostiach záverečných prác, ich bibliografickej registrácii, kontrole originality, uchovávaní a sprístupňovaní. (9) Po úspešnej obhajobe predloží autor rigoróznej práce na podpis predsedovi komisie návrh licenčnej zmluvy (3 exempláre), v ktorej sa dohodne spôsob, rozsah použitia rigoróznej práce a čas, na ktorý autor licenciu udeľuje. Podpísanú licenčnú zmluvu odovzdá na referáte rigorózneho konania. Na základe licenčnej zmluvy zabezpečí fakultná knižnica bibliografickú registráciu, uchovávanie a sprístupnenie obhájenej rigoróznej práce. (10) Za účelom uchovávania a bibliografickej registrácie diela príslušná fakultná knižnica zabezpečí od autora rigoróznej práce súhlas na vyhotovenie jej digitálnej rozmnoženiny (príloha č. 4 smernice rektora). (11) Ak autor rigoróznej práce neuzatvorí licenčnú zmluvu, uvedie dôvody, pre ktoré nedáva súhlas s jej sprístupnením (príloha č. 6 smernice rektora). Čl. 5Skúšobná komisia
(1) Rigorózna skúška a obhajoba rigoróznej práce sa konajú v tom istom dni pred skúšobnou komisiou pre rigorózne skúšky (ďalej len „komisia“), ktorú ustanoví dekan. (2) Právo skúšať na rigoróznych skúškach majú iba vysokoškolskí učitelia pôsobiaci na univerzite vo funkciách profesorov a docentov a ďalší odborníci schválení príslušnou vedeckou radou. (3) Zloženie komisií určuje z osôb oprávnených skúšať podľa ods. 2 dekan fakulty. (4) Komisiu tvorí predseda a najmenej dvaja ďalší členovia. (5) Na posúdenie rigoróznej práce určí predseda komisie najmenej jedného oponenta z profesorov, docentov, vedeckých pracovníkov s vedeckým kvalifikačným stupňom CSc. alebo DrSc. alebo s akademickým titulom, alebo odborných asistentov s vedeckým alebo akademickým titulom CSc., Dr. alebo PhD. (6) Oponent je povinný predložiť predsedovi komisie písomný oponentský posudok o rigoróznej práci najneskôr do 1 mesiaca odo dňa, kedy mu predseda komisie túto prácu predložil. (7) Oponentský posudok doručí fakulta uchádzačovi najneskôr 15 dní pred konaním rigoróznej skúšky. Čl. 6Rigorózna skúška a obhajoba rigoróznej práce
(1) Rigorózna skúška sa môže konať iba vtedy, ak je prítomný predseda komisie a najmenej dvaja jej ďalší členovia. Priebeh rigoróznej skúšky a vyhlásenie jej výsledkov je verejné. (2) Rigorózna skúška sa skladá z dvoch častí. Začína sa obhajobou rigoróznej práce a bezprostredne pokračuje ústnou skúškou z určených študijných predmetov. Pri obhajobe rigoróznej práce sa uchádzač vyjadrí k pripomienkam uvedeným v oponentskom posudku a odpovedá na otázky členov komisie. (3) O výsledku rigoróznej skúšky komisia hlasuje verejne na neverejnej časti svojho zasadnutia v deň rigoróznej skúšky. Hodnotenie rigoróznej skúšky je „vyhovel“ alebo „nevyhovel“. Ak by bol pri vyššom párnom počte členov komisie výsledok hlasovania nerozhodný, rozhoduje hlas predsedu. (4) O rigoróznej skúške sa v deň skúšky vyhotoví záznam, ktorý podpíše predseda komisie a ostatní členovia komisie prítomní na skúške. Dokumentácia vrátane záznamu sa archivuje na fakulte v zmysle platných predpisov. Čl. 7Opakovanie skúšky
(1) Ak sa uchádzač v určenom termíne nedostaví na rigoróznu skúšku a svoju neúčasť písomne ospravedlní do 15 dní, dekan mu určí na základe jeho písomnej žiadosti a po dohode s predsedom komisie náhradný termín na vykonanie rigoróznej skúšky. (2) Ak sa uchádzač v určenom termíne nedostaví na rigoróznu skúšku a svoju neúčasť písomne neospravedlnení do 15 dní, hodnotí sa, akoby na skúške nevyhovel. (3) Uchádzač, ktorý nevyhovel na obhajobe rigoróznej práce alebo na ústnej skúške, môže rigoróznu skúšku opakovať na základe písomnej žiadosti najskôr po troch mesiacoch odo dňa konania rigoróznej skúšky. Termín opakovania rigoróznej skúšky určí dekan po dohode s predsedom komisie. Ak uchádzač obhájil rigoróznu prácu, pri opakovaní rigoróznej skúšky sa jej obhajoba už nemusí konať. V opačnom prípade komisia určí, či je potrebné prácu prepracovať alebo doplniť. (4) Rigoróznu skúšku a obhajobu rigoróznej práce je možné opakovať len raz. Čl. 8Poplatky spojené s rigoróznym konaním a za vydanie diplomu
(1) Poplatok za úkony spojené so zabezpečením rigorózneho konania (§ 92 ods. 8 zákona) určil rektor UK po dohode s dekanom FMFI UK pre akademický rok 2010/11 vo výške 400 €. Predloženie potvrdenia o zaplatení tohto poplatku na účet: Fakulta matematiky, fyziky a informatiky UK, č. účtu: 7000138298/8180 Štátna pokladnica Bratislava, variabilný symbol 500 je podmienkou začatia rigorózneho konania. (2) Poplatok podľa ods. 1 môže rektor na návrh dekana odpustiť alebo odložiť termín jeho splatnosti uchádzačovi v týchto prípadoch:
a) uchádzač v čase podania prihlášky vykonáva prácu na ustanovený týždenný pracovný čas na fakulte alebo inej súčasti Univerzity Komenského, b) uchádzač je v čase podania prihlášky doktorandom Univerzity Komenského v dennej forme doktorandského štúdia. Poznámka: o odpustenie poplatku musí uchádzač písomne požiadať a doložiť potvrdenie od zamestnávateľa, resp. z doktorandského štúdia.
(3) Za opakovanie rigoróznej skúšky a obhajoby rigoróznej práce sa môže požadovať dodatočný poplatok až do výšky 60 % pôvodného poplatku. Výšku dodatočného poplatku určuje dekan v závislosti od rozsahu opakovanej skúšky. Tento poplatok sa musí zaplatiť pred začiatkom konania opakovanej rigoróznej skúšky. Poplatok platia aj osoby uvedené v ods. 2. (4) Po úspešnom vykonaní rigoróznej skúšky je uchádzač (fyzická, alebo právnická osoba, ktorá ho vyslala na vykonanie rigoróznej skúšky) povinný do 15 dní uhradiť na základe výzvy z Rektorátu UK poplatok za úkon spojený s vydaním diplomu o priznaní akademického titulu absolventovi magisterského štúdia, ktorý vykonal rigoróznu skúšku. (5) Ustanovenia ods. 1 až 4 sa nevzťahujú na cudzích štátnych príslušníkov, ktorí nie sú občanmi Európskej únie študujúcimi v slovenskom alebo českom jazyku, na cudzincov, ktorí nie sú štipendistami vlády SR, na cudzincov, ktorí nemajú trvalý pobyt na území SR a ktorým sa vydávajú diplomy v dvoch jazykových mutáciách. Osoby uvedené v tomto odseku platia poplatok za úkony spojené so zabezpečením rigorózneho konania vo výške 4000 eur a poplatok za vydanie diplomu o priznaní akademického titulu absolventovi magisterského štúdia, ktorý vykonal rigoróznu skúšku vo výške 500 eur. Čl. 9Priznanie akademického titulu a vydanie diplomu
Univerzita Komenského v Bratislave prizná uchádzačom, ktorí vykonali rigoróznu skúšku a v stanovenom termíne predložili potvrdenie o úhrade poplatkov (čl. 8), akademický titul podľa čl. 1, ods. 1 a vydá im diplom s uvedením študijného odboru a akademického titulu. Bratislava, január 2011